Stokes nou beter ná bakleiery | Netwerk24
Ben Stokes verlede jaar tydens die toets teen die Aussies op Headingley. Foto: Getty Images
Stokes het 'n droomseisoen agter die blad waarin hy Engeland tot die Wêreldbeker (WB)-trofee gekolf het en sy span tot 'n oorwinning gevoer het met 'n ongelooflike 100-tal teen die Aussies in die spanne se As-toets op Headingley.
Twee jaar gelede was dit egter nie eens seker of hy in die WB sou kon speel nie. Stokes is van bakleiery aangekla en het in die hof verskyn voordat hy in Augustus 2018 vrygespreek is.
Sir Andrew Strauss. Foto: Getty Images
"As ek terugkyk, het dít wat met Ben gebeur het, die spelers genoop om te waardeer dat kultuur belangrik is," het Strauss op Sky Sports se podsending gesê.
"Teen die WB was daar 'n sterk kultuur in die span. Jy is nie net beoordeel op jou spel nie, maar ook op hoe jy opgetree het."
Hy sê dit was nietemin 'n aaklige tyd in Stokes se lewe.
Ben Stokes tydens een van sy hofverskynings vir 'n voorval by 'n nagklub in Bristol in 2017. Foto: Getty Images
"Dit was 'n brutaal taai tydperk in sy lewe. Ek dink die ervaring het van hom 'n beter mens en speler gemaak. Ben was so 'n belangrike deel van ons toekoms, so ons moes hom laat voel hy word ondersteun, maar dit ook duidelik laat blyk wat hy gedoen het, is onaanvaarbaar," sê Strauss.
"Ben het op die volmaakte manier gereageer. Hy het baie volwasse opgetree en heel aan die anderkant uitgekom. Ons het ongelooflike vertonings van hom gesien die laaste 12 maande."
Volgens Strauss kon daardie oomblik Stokes se Engelse loopbaan vernietig het, maar is hy nou beter nadat hy daardeur gegaan het.
"Ek voel hy het gemaklik geraak met die idee dat hy 'n superster is en dat mense in krisistye ongelooflike dinge van hom verwag."